লটারির পুরস্কারমূ্ল্য দেওয়ার নাম করে পাকিস্তান থেকে চলত প্রতারণা চক্র। আর সেই চক্রের সঙ্গে যুক্ত থাকার অভিযোগে গ্রেফতার করা হলো বিখ্যাত পানীয় সংস্থার দুই শীর্ষকর্তাকে। ধৃত দু’জনের নাম রাজেশ ঘোষ (৪৪) এবং বিধান কীর্তনীয়া (৩৮)। রাজেশ ঘোষ প্রাণ বেভারেজ ইন্ডিয়ার ডিরেক্টর এবং বিধান কীর্তনীয়া ওই সংস্থারই ম্যানেজার পদে কর্মরত। দু’ জনকেই গত শুক্রবার গ্রেফতার করেছে সিআইডি। 
সিআইডি-র তরফে জানানো হয়েছে, বেশ কিছু দিন ধরেই পাকিস্তান থেকে এ রাজ্যের বাসিন্দাদের মোবাইল ফোনে কল করে বা হোয়াটসঅ্যাপ বার্তায় লটারি জেতার টোপ দেওয়া হতো। সাধারণত +৯২ বা ০০৯২ দিয়ে শুরু হওয়া ফোন নম্বর থেকে এই ফোন বা মেসেজগুলি আসত। ফোন বা মেসেজ করে বলা হতো, এই মোবাইল নম্বরের মালিক লটারিতে বিপুল পরিমাণ অর্থ জিতেছে। কিন্তু তা পেতে গেলে নির্দিষ্ট অঙ্কের টাকা প্রসেসিং ফি হিসেবে জমা দিতে হবে। প্রসেসিং ফি জমা দেওয়ার জন্য ব্যাঙ্ক অ্যাকাউন্ট নম্বরও বলে দেওয়া হতো। যদিও এই প্রসেসিং ফি জমা দেওয়ার পরে কেউই আর পুরস্কারমূল্য পেতেন না। পাক প্রতারকদের ভারতীয় এজেন্টরা প্রসেসিং ফি বাবদ জমা দেওয়া এই টাকা তুলে নিত। এর পরে হাওয়ালার মাধ্যমে পাকিস্তানে পাঠানো হতো।

এই বিষয়ে অন্যান্য খবর

‘কৌন বনেগা ক্রোড়পতি’-র নকল করে প্রতারণার জাল, টাকার নয়ছয় হতে পারে হোয়াটসঅ্যাপেই 


এগরা থানায় দায়ের হওয়া এই ধরনের একটি প্রতারণা মামলার তদন্তে নেমে গত শুক্রবার প্রাণ বেভারেজ ইন্ডিয়ার ডিরেক্টর রাজেশ ঘোষ এবং সংস্থার সেলস অ্যাডমিনিস্ট্রেশন বিভাগের ম্যানেজার বিধান কীর্তনীয়াকে গ্রেফতার করে সিআইডি। দু’ জনের বিরুদ্ধেই এই প্রতারণা চক্রে যুক্ত থাকার প্রমাণ পাওয়া গিয়েছে বলে দাবি করেছে সিআইডি। দুই অভিযুক্তের বাড়ি ছাড়াও নিউ টাউনের চিনার পার্কে ‘প্রাণ’-এর সদর দফতরেও তল্লাশি চালান সিআইডি-র গোয়েন্দারা। সিআইডি-র দাবি, তল্লাশিতে এই প্রতারণা চক্রের সঙ্গে যুক্ত গুরুত্বপূর্ণ বহু নথি বাজেয়াপ্ত করা হয়েছ। অভিযুক্ত দু’ জনকে কাঁথি আদালতে পেশ করে পুলিশ হেফাজতে নেওয়া হয়েছে। 
আদতে বাংলাদেশের সংস্থা ‘প্রাণ’ গত কয়েক বছর ধরেই বিভিন্ন পানীয়, চিপস, চকোলেটের মতো পণ্যের মাধ্যমে এ রাজ্যে এবং উত্তর-পূর্ব ভারতের বাজার দখল করেছে। সেই সংস্থার আড়ালেই এমন অভিযোগ সামনে আসায় অবাক সিআইডি-র গোয়েন্দারাও। এই প্রতারণা চক্রের সঙ্গে আর কে কে জড়িত, শিকড়ই বা কত গভীরে রয়েছে, তা জানতে আরও জোরকদমে তদন্ত চালাচ্ছেন সিআইডি-র গোয়েন্দারা। 
সিআইডি-র তরফে সাধারণ মানুষকে জানানো হয়েছে, +৯২, ০০৯২ দিয়ে শুরু হওয়া ফোন নম্বর বা কোনও বারো ডিজিটের নম্বর থেকে এই ধরনের ফোন পেলে তা যেন পশ্চিমবঙ্গ সিআইডি-র হেল্পলাইন নম্বরে তাঁরা জানান। হেল্পলাইন নম্বরগুলি হলো ১৪৪০৭, অথবা ৭৯৮০১২৪৪৮৭ বা ০৩৩২৪৪৯০২৫৩।